Η επίδραση των υλικών νανοτεχνολογίας στον αρχιτεκτονικό σχεδιασμό
Authors: Παρθενοπούλου Νικολέτα 
Published: September 2021

Τα υλικά επηρεάζουν τον αρχιτεκτονικό σχεδιασμό από την απαρχή του ανθρώπινου πολιτισμού και της αρχιτεκτονικής έκφρασης. Η χρήση της προηγμένης τεχνολογίας προσφέρει ένα ευρύ φάσμα δυνατοτήτων στην εφαρμογή του αρχιτεκτονικού σχεδιασμού και παράλληλα η Νανοτεχνολογία παρέχει νέα, καινοτόμα και επαναστατικά υλικά που μπορούν να αλλάξουν το σχεδιασμό και την απόδοση των κτιρίων. Μέσα σε αυτό το κλίμα διαμορφώθηκαν τα βασικά ερωτήματα που κινητοποίησαν την έναρξη της μελέτης. Βασικός στόχος της παρούσας διατριβής είναι η υποστήριξη μέσω επιστημονικής έρευνας της υπόθεσης ότι τα υλικά νανοτεχνολογίας (νανοϋλικά ή υβρίδια) επηρεάζουν καθοριστικά τη μορφή, τη λειτουργία, την κατασκευή και τη διάρκεια των κτιρίων ή άλλων ανθρώπινων κατασκευών και απώτερος στόχος της είναι να δώσει το έναυσμα για περαιτέρω έρευνα σε ό,τι αφορά την ενσωμάτωση της Νανοτεχνολογίας στην Αρχιτεκτονική. Η παρούσα διατριβή επιχειρεί την υποστήριξη της υπόθεσης μέσω θεωρητικής και εμπειρικής προσέγγισης. Η θεωρητική – βιβλιογραφική έρευνα ξεκινά με μια σύντομη ιστορική αναφορά στην εξέλιξη των υλικών κατασκευής και της καταφανούς επιρροής τους στο σχεδιασμό. Στη συνέχεια, γίνεται μια επισκόπηση της Νανοτεχνολογίας και των υλικών της, και παρουσιάζονται οι ενδιαφέρουσες δυνατότητες των υλικών αυτών που δίνουν ζωή στο εννοιολογικό πλαίσιο της σύγχρονης αρχιτεκτονικής. Στο εμπειρικό μέρος της μελέτης γίνεται η υποστήριξη της υπόθεσης μέσω της στρατηγικής διπλής προσέγγισης. Η πρώτη στρατηγική αφορά την ανακάλυψη αποδεικτικών στοιχείων της υπόθεσης, μέσα από τη βιβλιογραφική έρευνα και την ανάλυση παραδειγμάτων εφαρμοσμένης αρχιτεκτονικής με ενσωμάτωση της νανοτεχνολογίας. Στα παραδείγματα αυτά υπάρχει ένα μεγάλο πλήθος δεδομένων, που βοηθούν στην υποστήριξη της υπόθεσης. Τονίζονται τα πλεονεκτήματα των υλικών νανοτεχνολογίας όπως είναι οι ιδιότητες της αυτο-συναρμολόγησης, αυτο-ίασης και αυτο-επιδιόρθωσης. Συνδυάζοντας τις καινοτόμες νέες δυνατότητες, η ευελιξία και η δυναμική μορφών και αισθητικής, η προσαρμογή στις εξωτερικές και εσωτερικές απαιτήσεις, η προστασία της ποιότητας των συνθηκών διαβίωσης και ο κατά περίπτωση έλεγχος του μικροκλίματος είναι τώρα λειτουργίες εφικτές με τρόπο καινοτόμο και ενεργειακά αποδοτικό. Η δεύτερη στρατηγική αφορά το σχεδιασμό και την εκτέλεση έρευνας πεδίου, όπου, μέσα από ειδικά σχεδιασμένα ερωτηματολόγια, καλείται ένα αντιπροσωπευτικό πλήθος ατόμων συγκεκριμένης ειδικότητας να αξιολογήσει τη σχέση μεταξύ των δύο βασικών μεταβλητών, δηλαδή την επιρροή που ασκεί η νανοτεχνολογία επάνω στον αρχιτεκτονικό σχεδιασμό. Πέρα από την έρευνα πεδίου επιχειρείται και πρακτική εφαρμογή των δυνατοτήτων των υλικών μέσα από την πρόταση μοντέλου κτιριακού κελύφους και άλλων μικρότερης κλίμακας κτιριακών εφαρμογών που ενσωματώνουν υλικά νανοτεχνολογίας με ενδιαφέρουσες ιδιότητες. Το πρώτο και κύριο συμπέρασμα είναι ότι η νανοτεχνολογία και τα υλικά νανοτεχνολογίας σαφώς επηρεάζουν τον αρχιτεκτονικό σχεδιασμό και οδηγούν στη δημιουργία μιας νέας εκφραστικής γλώσσας της αρχιτεκτονικής ιδέας, που θα επηρεάσει σημαντικά το στυλ, το ρυθμό και το χαρακτήρα της σύγχρονης αρχιτεκτονικής. Επιπρόσθετα, η γνώση που αποκτήθηκε από την παρούσα μελέτη και τα ευρήματά της οδηγούν σε νέες προτάσεις για περαιτέρω έρευνα, σε ένα τομέα καινοτόμο και πολλά υποσχόμενο, στον τομέα της Νανοαρχιτεκτονικής.